**Theocracy** on yhdysvaltalainen kristillinen, progressiivinen power metal -yhtye, jonka Matt Smith perusti vuonna 2002 Athensissa, Georgiassa. Theocracy oli aluksi yhden miehen yhtye – Smith lauloi ja soitti itse kaikki instrumentit esikoisalbumilla *Theocracy*, jonka julkaisi Metal Ages Records. Smithin lisäksi nykyisessä kokoonpanossa ovat Patrick Nickell, Jared Oldham, Jonathan Hinds ja Val Allen Wood. Yhtyeen esittämässä power metalissa on vaikutteita yhtyeiltä Iron Maiden, Edguy, Iced Earth ja Helloween sekä progressiivisia vaikutteita yhtyeiltä Dream Theater, Symphony X, Kansas ja Rush.

Yhtye esiintyi ensimmäistä kertaa Suomessa Vappugospelissa 2012. Seuraavan kerran yhtye esiintyi Suomessa Maata näkyvissä-festareilla marraskuussa 2013.

Yhtye esiintyi ProgPower USA VII -festivaalien Pre-Partyssa Atlantassa, Georgiassa. Live-esitykset kappaleista "The Serpent’s Kiss" ja "Mountain" julkaistiin *ProgPower VII* -DVD:llä. Vuonna 2008 yhtye kiinnitettiin ruotsalaiselle Ulterium Records -levymerkille ja se äänitti toisen albumin *Mirror of Souls*, joka masteroitiin Suomessa. Kansitaiteen teki metallikuvittajana tunnettu Robert G. Wilson, Jr. *Mirror of Souls* julkaistiin 26. marraskuuta 2008 Japanissa Soundholic Recordsilla. Japanin versio sisältää lisäkappaleen "Wages of Sin". Yhdysvalloissa albumi julkaistiin 9. joulukuuta 2008. Ensimmäiset albumit ovat saaneet kriitikoilta ylistäviä arvioita, kuten myös vuonna 2011 julkaistu uusin albumi *As the World Bleeds*.

Matt Smith tunnetaan myös tekemästään kappaleesta, joka parodioi Metallican *St. Anger* -albumia. Theocracy on perinteisesti julkaissut joka jouluna metallisovituksia joululauluista kuten "O come, O come, Emmanuel" ja "Little Drummer Boy" sekä tehnyt kappaleen "Deck the Joy", jossa on yhdistetty laulut "Deck the Halls" ja "Joy to the World". Matt Smith on yksi metallimuusikoista, jotka valittiin kertomaan kristillisestä uskostaan *Metal Bible* -kirjassa. Theocracy on tehnyt kappaleen John O'Connellista (lempinimeltään Jack-O), joka on suosittu vieras ESPN-kirjoittaja Bill Simmonsin podcast-ohjelmassa *The B.S. Report*. Kappale on nimeltään "The Gregarious Raconteur".

Jäsenet
-------

* Matt Smith – laulu
* Val Allen Wood – soolokitara
* Jonathan Hinds – kitara, taustalaulu
* Jared Oldham – basso
* Patrick Nickell – rummut

### Entiset jäsenet

* Seth Filkins – basso
* Josh Sloan – basso
* Patrick Parris – basso
* Shawn Benson – rummut

Diskografia
-----------

* *Theocracy*  (2003, MetalAges Records; uudelleenjulkaistu 2013)
* *Mirror of Souls*  (2008, Ulterium Records, Nightmare Records)
* *As the World Bleeds*  (2011, Ulterium, Nightmare)
* *Ghost Ship*  (2016)
* *Mosaic*  (2023)

Lähteet
-------

1. ↑  KaaosZine (15.11.2011): Demon Hunter ja Theocracy Vappugospeliin
2. ↑  Theocracy esiintyy Maata näkyvissä festareilla
3. ↑  ProgPower The DVD Progress Report (Arkistoitu – Internet Archive)
4. ↑  Theocracy Signs with Ulterium Records - Ultimate Metal Forum (Arkistoitu – Internet Archive)
5. ↑  Theocracy - Mirror of Souls
6. ↑  Theocracy - As the World Bleeds
7. ↑   (Arkistoitu – Internet Archive)

Aiheesta muualla
----------------

* Virallinen Theocracy-sivusto
* Theocracy Myspacessa (englanniksi)
* Theocracy Encyclopaedia Metallumissa (englanniksi)